
Betegtájékoztató: Információk a felhasználó számára
Verapamil 40 mg filmtabletta
verapamil-hidroklorid
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét.Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.
Milyen típusú gyógyszer a Verapamil 40 mg filmtabletta (a továbbiakban: Verapamil filmtabletta) és milyen betegségek esetén alkalmazható?

2.
Tudnivalók a Verapamil filmtabletta szedése előtt

3.
Hogyan kell szedni a Verapamil filmtablettát?

4.
Lehetséges mellékhatások

5.
Hogyan kell a Verapamil filmtablettát tárolni?

6.
A csomagolás tartalma és egyéb információk

1.
Milyen típusú gyógyszer a Verapamil filmtabletta és milyen betegségek esetén alkalmazható?

A verapamil az artériák és a koszorúerek simaizomzatára hatva tágítja az ereket, csökkenti a vérnyomást, illetve a szív ingervezető rendszerére hatva csökkenti az ingervezetést. Ezáltal alkalmas ritmuszavarok kezelésére is. Hatásánál fogva csökkenti a szívizom-energia felhasználását és oxigénigényét.

Magas vérnyomás, koszorúér-betegség következtében kialakult mellkasi fájdalom (angina pektorisz) és ritmuszavarok kezelésére, ill. szívinfarktus utókezelésére.

2.
Tudnivalók a Verapamil filmtabletta szedése előtt
Ne szedje a Verapamil filmtablettát
· ha allergiás a verapamilra vagy a gyógyszer (6. pontban felsorolt) egyéb összetevőjére,

· a szív balkamrájának súlyos elégtelenségekor,

· alacsony vérnyomás esetén (szisztolés vérnyomás kisebb, mint 90 Hgmm),

· szív eredetű sokk esetén,

· bizonyos szíven belüli vezetési zavarokban,

· igen alacsony pulzusszám (kevesebb mint 50/perc) esetén,

· digitálisz mérgezéskor,

· szoptatás alatt.

Figyelmeztetések és óvintézkedések
A Verapamil filmtabletta szedése előtt beszéljen kezelőorvosával vagy gyógyszerészével.

Különös gondosság mellett szedhető vese- és májkárosodásban, bizonyos szív ingerületvezetési zavarokban, az ideg-izom átvezetés zavarával összefüggő izomgyengeségben, keringési elégtelenségben, alacsony vérnyomás esetén.

Hosszantartó kezelés esetén időszakos szemészeti ellenőrzés javasolt.
Egyéb gyógyszerek és a Verapamil 40 mg filmtabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket is.

Más gyógyszer egyidejűleg szigorúan csak a kezelőorvos tudtával szedhető, mivel az együttes alkalmazás során módosulhat a gyógyszerek hatása.

Együttadása tilos:

· dizopiramiddal, verapamil adás előtt 48, utána 24 órán belül (feltételezett interakció veszélye miatt);

· kinidinnel, hipertrófiás kardiomiopátiában (kamraizomzat kóros vastagodása) szenvedő betegeknek (jelentős vérnyomásesés veszélye miatt).

· intravénás béta-blokkolóval. A két gyógyszer alkalmazása között legalább 24 órának kell eltelnie.

Óvatosan adható:

· vérnyomáscsökkentő szerekkel (ezek hatását fokozza);

· digitálisz készítményekkel (megemeli ezek vérszintjét, ezért a digitálisz adagját csökkenteni kell);

· szájon át szedett béta-blokkolókkal (nagyon lassú szívverés, AV-blokk, szívmegállás veszélye miatt);

· fexofenadinnal, everolimusszal és CYP3A4-enzim függő sztatinokkal;

· inzulinnal (a verapamil csökkenti a cukorbetegek inzulin okozta vércukoresését);
· ciklosporinnal (szérumszintjét növeli, ezért a mérgezés veszélye megnő);

· rifampicinnel (csökkenti a verapamil szérumszintjét);

· lítiummal együtt adva az ingerületvezetésre gyakorolt gátló hatása fokozódik;

· cimetidinnel (a verapamil hatását fokozza);

· barbiturátokkal (a verapamil hatását csökkenti);

· izomrelaxánsokkal (ezek hatását a verapamil fokozhatja);

· karbamazepinnel (a verapamil hatását fokozza);
· teofillinnel (növeli a teofillin plazmaszintjét);
· szívritmuszavar elleni szerekkel, szívműködést gátló érzéstelenítőkkel együtt adva, a szív ingerképzésére és ingerületvezetésére gyakorolt hatás, valamint a negatív inotrop hatás összeadódik;

· kalcitriol, dihidrotahiszterol, izoprenalin, szulfinpirazon a verapamil hatását csökkenti.

A Verapamil filmtabletta egyidejű bevétele étellel és itallal

A Verapamil filmtablettát étkezés előtt kell bevenni.

Termékenység, terhesség és szoptatás 
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
Terhességben, főleg az első harmadban való alkalmazását lehetőleg kerülni kell. 

Szoptatás alatt nem szedhető. Amennyiben mégis alkalmazni kell, a szoptatást az alkalmazás ideje alatt fel kell függeszteni.

A készítmény hatásai a gépjárművezetéshez és a gépek kezeléséhez szükséges képességekre

Alkalmazásának első szakaszában – egyénenként meghatározott ideig – járművet vezetni vagy baleseti veszéllyel járó munkát végezni tilos. A továbbiakban az orvos egyénileg határozza meg a tilalom mértékét.

A Verapamil filmtabletta laktózt tartalmaz.

Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

3.
Hogyan kell szedni a Verapamil filmtablettát?
Adagolása az egyéni érzékenységnek megfelelően történik és gondos orvosi ellenőrzést igényel, ezért kizárólag az orvos által előírt mennyiségben és időtartamig szedhető.

Az orvos által előírt adagot étkezés előtt kell bevenni.

Ha az előírtnál több Verapamil filmtablettát vett be

A túladagolás azonnali orvosi (kórházi) beavatkozást igényel!

A túladagolás fő tünetei: vérnyomásesés, eszméletvesztés, sokk, ritmuszavarok, szívmegállás.

Ha elfelejtette bevenni a Verapamil filmtablettát
Ne vegyen be kétszeres adagot a kihagyott tabletta pótlására.

Ha bármilyen további kérdése van a készítmény alkalmazásával kapcsolatban, kérdezze meg orvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
A mellékhatásokat az előfordulásuk becsült gyakoriságával együtt tüntetjük fel. Erre a célra a következő gyakorisági kategóriákat és megnevezéseket használjuk:


nagyon gyakori:

10-ből több, mint 1 beteget érint 


gyakori:


100-ból 1-10 beteget érint

nem gyakori:

1000-ből 1-10 beteget érint

ritka:


10 000-ből 1-10 beteget érint
nagyon ritka:

10 000-ből kevesebb, mint 1 beteget érint

nem ismert:

a rendelkezésre álló adatokból nem állapítható meg

A gyógyszer általában jól tolerálható, az esetleg jelentkező mellékhatások enyhék és átmenetiek, a dózis csökkentésével általában megszűnnek vagy enyhülnek.

Az alábbi mellékhatásokat figyelték meg: 

Ritka:

Fülcsengés.

Nagyon ritka:

Allergiás reakciók, mint bőrkiütések, csalánkiütés, viszketés, az arc, szemhéj, az ajkak és a gége duzzanata (Quincke ödéma) és Stevens-Johnson szindróma.
Gyakorisága nem ismert:

Székrekedés, fejfájás, szédülés, gyengeség, idegesség, kipirulás, gyomorpanaszok, hányinger, ritkábban helyzetváltoztatáskor jelentkező alacsony vérnyomás.
Különösen nagyobb adag alkalmazása esetén, vagy amennyiben korábbi szívizom károsodás áll fenn néhány szív-érrendszeri hatás nagyobb, mint az terápiásan szükséges lenne: alacsony pulzusszám, ritmuszavarok, szívmegállás, szívelégtelenség kialakulása vagy romlása, alacsony vérnyomás, mellkasi fájdalom, szívinfarktus, szívdobogás érzés, bőr bevérzések, véraláfutások, és a vizenyő. 
Központi idegrendszeri tünetek, mint az agyi történés, zavartság, egyensúlyzavar, álmatlanság, izomgörcsök, érzészavar, pszichotikus tünetek, remegés, alvászavar, látászavar.

Az izomgyengeség súlyosbodása. Emésztőrendszeri tünetek, mint hasmenés, szájszárazság, fogíny-elváltozás, gyomorpanaszok, székrekedés és hányinger. Kiütés, hajhullás, helyi bőrelváltozások, izzadás, fényérzékenység, fokozott vizeletürítés, menstruációzavar, tejcsorgás (tejelválasztást serkentő hormon szintjének megemelkedése), férfiaknál emlőnagyobbodás, impotencia és ízületi panaszok.

Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5. Hogyan kell a Verapamil filmtablettát tárolni?

A gyógyszer gyermekektől elzárva tartandó!

Legfeljebb 25°C-on, az eredeti csomagolásban tárolandó.

A dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Verapamil filmtabletta?
· A készítmény hatóanyaga 40 mg verapamil-hidroklorid filmtablettánként.

· Segédanyagok: 
Mag: talkum, vízmentes kolloid szilícium-dioxid, magnézium-sztearát, kroszkarmellóz-nátrium, kukoricakeményítő, mikrokristályos cellulóz, laktóz-monohidrát.
Bevonat: AquaPolish P yellow 029.55 (amely tartalmaz: hipromellóz, mikrokristállyos cellulóz, szacharin-nátrium, talkum, glicerin, titán-dioxid (E171), sárga vas-oxid (E172), kinolinsárga Al-Lake (E104)), makrogol 6000, karnauba viasz.
Milyen a készítmény külleme és mit tartalmaz a csomagolás?
Citromsárga, kerek, bikonvex, jelzés nélküli, mechanikai szennyeződésektől mentes filmtabletta.

Törésfelülete egyenletes fehér.
50 db filmtabletta átlátszó buborékfóliában, dobozban.

A forgalomba hozatali engedély jogosultja és gyártó
PannonPharma Kft.

7720 Pécsvárad

